Верасы

**«Верасы́»** — беларускі вакальна-інструмэнтальны ансамбль, створаны ў 1971 року. Самыя вядомыя песьні гурту: *«Малиновка», «Завіруха», «Карнавал», «Я у бабушки живу», «Белый парус»*.

## Мінуўшчына
Ансамбль «Верасы» быў створаны ў пачатку 1970-х рокаў пры Беларускай дзяржаўнай філярмоніі як выключна дзявочы калектыў. Ідэя стварэньня калектыву належала студэнтцы кансэрваторыі Таісіі Тлехуч (Міронавай), якая намагалася стварыць аналягічны «Песьнярам», але жаночы гурт.

У першы склад «Верасоў» увайшлі Ядвіга Паплаўская, Люцына Шамяткова, Таісія Тлехуч і Тацяна Тарасава, у 1972 року прыйшлі Людміла Ісупава і Надзея Мікуліч.

Ансамбль пачаў актыўную гастрольную дзейнасьць з заслужаным сьпеваком БССР Эдуардам Міцулем. Праз два гады ў гурт прыйшоў акампаніятарскі калектыў пад кіраўніцтвам Юрыя Рымашэўскага, а таксама зь цікавасьці да сваёй будучай жонкі да калектыву далучыўся Аляксандар Ціхановіч.

У 1974 року на пятым Усесаюзным конкурсе артыстаў эстрады ўжо пасьля першага туру малады калектыў зьвярнуў на сябе ўвагу журы і слухачоў. Пасьпяхова выступіўшы ў другім і трэцім турах зь песьняй Аляксандры Пахмутавай на словы Мікалая Дабранравава «В песнях останемся мы», ансамбль «Верасы» стаў ляўрэатам конкурсу. Па звальненьні Юрыя Рымашэўскага новым кіраўніком «Верасоў» стаў кампазытар Васіль Раінчык, даўні сябар Аляксандра Ціхановіча.

У 1979 року кампазытар Эдуард Ханок прапанаваў «Верасам» песьню «**Малиновка**». Песьню запісалі на фірме «Мелодия», у першым і трэцім запевах саліраваў Аляксандар Ціхановіч, у другім сьпявалі Надзея Мікуліч, Галіна Пучкова і Ядвіга Паплаўская, якая і прыдумала дадаць у аранжаваньне знакамітую сьвістульку. Аднак на «Песьні-80» «Малінаўку» паказалі крыху ў іншым складзе: на сцэну выйшлі Сьвятлана Скачко і Надзея Дайнэка, а гучала фанаграма, запісаная зусім ня імі. Ядвіга Паплаўская і Надзея Мікуліч не маглі прысутнічаць на запісе, бо сышлі ў дэкрэтныя адпачынкі. Пасьля ашаламляльнага посьпеху «Малінаўкі» «Верасы» ўвайшлі ў эліту савецкай эстрады.

У 1980 року ансамбль у ліку ганаровых гасьцей быў запрошаны на фэстываль «Залаты Арфэй» у Баўгарыі. У гэтым жа годзе ансамбль пакінулі Леанід Кошалеў, Люцына Шамяткова, Надзея Мікуліч.

У 1982 року да ансамбля далучылася жонка Васіля Раінчыка Ірына Цьвяткова, якая грала на клявішных.

У 1983 року ансамбль узяў удзел у здымках тэлепраграмы «Навагодні атракцыён», якую вялі Ігарь Кіё і Ала Пугачова. Песьня *«Карнавал»* Васіля Раінчыка, якую паказалі ў перадачы, стала гітом 1984—1985 рокаў.

У 1986 року выбухнуў «наркатычны скандал» з мэтаю ўстараніць Аляксандра Ціхановіча з ансамблю. У кішэню канцэртнага касьцюму быў падкладзены пакунак марыхуаны, пасьля чаго Ціхановіча арыштавалі па абвінавачваньні ва ўжываньні і распаўсюджаньні наркотыкаў, за што пагражала 10 гадоў турэмнага зьняволеньня. Аднак пры затрыманьні Аляксандар Ціхановіч быў у іншых штанах, а на судзе высьветлілася, што канцэртны касьцюм, у якім былі знойдзеныя забароненыя рэчывы, занадта вялікі для Ціхановіча. Сьпявак быў апраўданы і мог вярнуцца ў ансамбль, аднак разам зь Ядвігай Паплаўскай сышоў стуль у толькі што створаны аркестар пад кіраўніцтвам Міхаіла Фінберга.

У ансамбль «Верасы» прыйшлі новыя артысты, найбольш вядомыя зь якіх — Ліка Ялінская і Ірына Дарафеева.

Цяпер «Верасы» выступаюць з сольнымі канцэртамі, зьяўляючыся ўдзельнікам Беларускага моладзевага тэатру эстрады.

## Склад
* Васіль Мельнічак
* Аляксандра Гарбаценка
* Марыя Стэпушчонак
* Мікіта Касьцюкевіч

## Дыскаграфія

### EP, SP

«Мелодия» № Г62-04681-2 М62-37491-92

«Мелодия» № Г62-05203-4

«Мелодия» № Г62-07239-40 \ С62-11969-70

«Мелодия» № С62-12365-6

«Мелодия» № С62-15469-70

«Мелодия» № С62 27339 007

### LP

«Балкантон» № BTA 20801

«Мелодия» № С60-14331-32 1980

«Мелодия» № С60 24619 001 — 24621 008

### CD

«Мелодия» № MEL CD 60 01410

## Крыніцы

## Літаратура
* 

## Вонкавыя спасылкі
* Афіцыйная бачына 

Катэгорыя:Савецкія музычныя гурты
Катэгорыя:Музычныя гурты, якія зьявіліся ў 1971 годзе